KOMISIJAS ĪSTENOŠANAS REGULA (ES) 2022/740

(2022. gada 13. maijs),

par darbīgās vielas 1,3-dihlorpropēna neapstiprināšanu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 1107/2009 (2009. gada 21. oktobris) par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 13. panta 2. punktu,

tā kā:

(1) 2015. gada 2. martā uzņēmumi Dow AgroSciences un Kanesho Soil Treatment SPRL/BVBA saskaņā ar Regulas (EK) Nr. 1107/2009 7. panta 1. punktu Spānijai (“ziņotāja dalībvalsts”) iesniedza pieteikumu uz darbīgās vielas 1,3-dihloropropēna apstiprināšanu.

(2) Saskaņā ar Regulas (EK) Nr. 1107/2009 9. panta 3. punktu ziņotāja dalībvalsts 2015. gada 7. jūlijā pieteikuma iesniedzējiem, pārējām dalībvalstīm, Komisijai un Eiropas Pārtikas nekaitīguma iestādei (“Iestāde”) paziņoja, ka pieteikums ir pieņemams.

(3) Attiecībā uz pieteikuma iesniedzēju ierosināto lietojumu saskaņā ar Regulas (EK) Nr. 1107/2009 11. panta 2. un 3. punktu ir novērtēta minētās darbīgās vielas iedarbība uz cilvēka veselību, dzīvnieku veselību un vidi. 2017. gada 17. martā ziņotāja dalībvalsts Komisijai un Iestādei iesniedza novērtējuma ziņojuma projektu.

(4) Saskaņā ar Regulas (EK) Nr. 1107/2009 12. panta 1. punktu Iestāde no ziņotājas dalībvalsts saņemto novērtējuma ziņojuma projektu nosūtīja pieteikuma iesniedzējam un pārējām dalībvalstīm un rīkoja sabiedrisko apspriešanu par to.

(5) Iestāde saskaņā ar Regulas (EK) Nr. 1107/2009 12. panta 3. punktu pieprasīja, lai pieteikuma iesniedzēji dalībvalstīm, Komisijai un Iestādei sniedz papildu informāciju.

(6) Papildu informācijas novērtējumu ziņotāja dalībvalsts Iestādei iesniedza kā atjauninātu novērtējuma ziņojuma projektu.

(7) Dalībvalstis un Iestāde izskatīja novērtējuma ziņojuma projektu. Iestāde 2018. gada 8. oktobrī Komisijai iesniedza secinājumu (2) par darbīgās vielas 1,3-dihlorpropēna riska novērtējumu.

(8) Secinājumā Iestāde norādīja, ka, balstoties uz iesniegtajos dokumentos pieejamo informāciju, tā nevarēja pabeigt riska novērtējumu attiecībā uz patērētājiem, lietotājiem, strādniekiem, garāmgājējiem un iedzīvotājiem, kā arī pauda bažas par gruntsūdeņu, nemērķa posmkāju (arī bišu), putnu, zīdītāju un augsnes organismu iespējamo apdraudējumu.

(9) Komisija aicināja pieteikuma iesniedzējus iesniegt komentārus par Iestādes secinājumu un saskaņā ar Regulas (EK) Nr. 1107/2009 13. panta 1. punktu – par pārskata ziņojumu. Pieteikuma iesniedzēji komentārus iesniedza, un tie tika rūpīgi izskatīti.

(10) 2021. gada 22. oktobrī Komisija Augu, dzīvnieku, pārtikas aprites un dzīvnieku barības pastāvīgajai komitejai iesniedza pārskata ziņojumu un šīs regulas projektu par darbīgās vielas 1,3-dihlorpropēna neapstiprināšanu. Komisija atzīmēja, ka Iestādes paustās bažas nevar kliedēt un ka tāpēc nevar secināt, ka apstiprināšanas kritēriji ir izpildīti.

(11) Ar 2022. gada 19. janvāra vēstuli pieteikuma iesniedzēji atsauca 1,3-dihlorpropēna apstiprināšanas pieteikumu. Tāpēc 1,3-dihlorpropēnu nevajadzētu apstiprināt.

(12) Šī regula neliedz iespēju uz Regulas (EK) Nr. 1107/2009 7. panta pamata iesniegt citus pieteikumus uz 1,3-dihlorpropēna apstiprināšanu.

(13) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Darbīgās vielas neapstiprināšana Darbīgā viela 1,3-dihlorpropēns nav apstiprināta.

2. pants Stāšanās spēkā Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2022. gada 13. maijā Komisijas vārdā – priekšsēdētāja Ursula VON DER LEYEN

(1) OV L 309, 24.11.2009., 1. lpp.

(2) EFSA Journal 2018; 16(11):5464, Conclusion on the peer review of the pesticide risk assessment of the active substance (EZ)-1,3-Dichloropropene. doi:10.2903/j.efsa.2018.5464.